
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 

DE DISCIPLINĂ ŞI IMUNITĂŢI
	
	                     Bucureşti, 06.10.2009
                     Nr.  Pl-x  369/2009
	                                                                           Bucureşti, 10.05.2006

                                                                           Nr.  Pl.x – 289/2006


RAPORT 
              asupra propunerii legislative pentru completarea Legii nr.303/2004 privind statutul judecătorilor şi procurorilor

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă pentru completarea Legii nr.303/2004 privind statutul judecătorilor şi procurorilor, trimisă cu adresa Pl-x 369 din 16 septembrie 2009, înregistrată sub nr. 31/802 din               17 septembrie 2009.    
Potrivit dispoziţiilor art. 75 din Constituţia României, republicată, şi ale art.92 alin. (8) pct.2, din Regulamentul Camerei Deputaţilor, republicat, cu modificările ulterioare, Camera Deputaţilor este prima Cameră sesizată.

Consiliul Legislativ a avizat negativ iniţiativa legislativă, conform avizului nr. 637 din 10 iunie 2009.

Consiliul Superior al Magistraturii a avizat negativ iniţiativa legislativă, conform adresei nr. 16842/1154 din 25 iunie 2009.


Iniţiativa legislativă supusă dezbaterii are ca obiect de reglementare completarea Legii nr.303/2004 privind statutul judecătorilor şi procurorilor, republicată, cu modificările şi completările ulterioare, în sensul prevederii aplicării sancţiunii suspendării din funcţie a procurorului pentru o perioadă de 3 luni, pe parcursul unui an calendaristic, dacă a emis trei soluţii de trimitere în judecată pentru care instanţa a pronunţat, prin hotărâre definitivă, achitarea condamnatului. Totodată, se are în vedere instituirea, drept un caz de eliberare din funcţie, a situaţiei în care, sunt întrunite condiţiile pentru o nouă suspendare ca urmare a infirmării soluţiilor de către instanţă prin hotărâri definitive de achitare, după ce procurorul a mai fost suspendat de două ori pentru acelaşi motiv.
  În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă susmenţionată, în şedinţa din 6 octombrie 2009. 

La lucrările Comisiei a participat, în calitate de invitat, din partea Ministerului Justiţiei şi Libertăţilor Cetăţeneşti, doamna Rodica Constantinovici  – secretar de stat.


 În urma examinării oportunităţii iniţiativei legislative şi a opiniilor exprimate de către membrii Comisiei şi de către invitat, s-a constatat că propunerea legislativă  nu se justifică pentru următoarele considerente:
·  Soluţia legislativă propusă instituie un caz de răspunderea
obiectivă a procurorului, întrucât, pentru suspendarea din funcţie,
respectiv pentru eliberarea din funcţie, nu este prevăzută condiţia ca
soluţiile de trimitere în judecată infirmate prin hotărâri definitive de achitare să fie imputabile procurorului. Indiferent de motivul pronunţării achitării condamnatului, procurorul va fi sancţionat, respectiv eliberat din funcţie, dacă sunt îndeplinite condiţiile prevăzute în normele propuse a fi introduse prin proiect, soluţie legislativă care însă nu poate fi acceptată;
·  Totodată, una dintre situaţiile obiective care pot avea ca efect achitarea inculpatului, independent de culpa procurorului, o reprezintă cazul în care, până la judecarea definitivă a cauzei, intervine o lege prin care infracţiunea săvârşită de inculpat este dezincriminătă. Este evident că o astfel de situaţie nu poate fi imputată procurorului şi nici nu trebuie să aibă ca efect suspendarea sau, după caz, eliberarea din funcţie a acestuia;
·  Pe de altă parte, reglementarea propusă nu s-ar justifica nici în situaţia în care normele propuse prin prezenta iniţiativă legislativă ar prevedea condiţia ca soluţiile greşite ale procurorului să fie imputabile acestuia, întrucât aplicarea de sancţiuni în acest caz este deja prevăzută în Legea nr.303/2004;
·  O sancţiune aplicată magistratului trebuie să fie legată indisolubil de o faptă culpabilă a acestuia, care nu este nicidecum sinonimă cu pronunţarea de către instanţă de judecată a unei soluţii de achitare într-un dosar în care magistratul în cauză a dispus trimiterea în judecată;
·  Mai trebuie subliniat faptul că achitările şi restituirile imputabile reprezintă un criteriu avut în vedere la evaluarea procurorilor. Măsurile impuse în propunerea legislativă sunt de natură a aduce atingere statutului procurorilor care, potrivit Constituţiei României, republicată, fac parte din autoritatea judecătorească.
Faţă de aceste considerente, în urma examinării iniţiativei legislative şi a opiniilor exprimate de către membrii Comisiei şi de către invitat, s-a hotărât, cu majoritate de voturi (10 voturi pentru şi 8 împotrivă), să propună plenului Camerei Deputaţilor respingerea propunerii legislative pentru completarea Legii nr.303/2004 privind statutul judecătorilor şi procurorilor.

Din numărul total de 24 membri ai Comisiei juridice, de disciplină şi imunităţi au participat la dezbateri 18 deputaţi.

În raport cu obiectul şi conţinutul său, propunerea legislativă face parte din categoria legilor organice. 

                           PREŞEDINTE,                                 SECRETAR,

                            Daniel BUDA                           Gabriel ANDRONACHE
      Consilier,

Nicoleta Grecu
PAGE  
2

